अखेरेक अपेक्षे प्रमाण द्रौपदी मुर्मू राष्ट्रपती जाली. 21 जुलय हो दीस भारतीय इतिहासांत भांगराच्या अक्षरांनी नोंद जातलो. देशान पयलेच खेप आदिवासी बायलेक आपली राष्ट्रपती म्हूण वेंचून काडल्या. 75 वर्सांच्या काळांतली ती दुसरी बायल राष्ट्रपती. हाचे पयलीं तो भोवमान काँग्रेसीच्या प्रतिभा पाटील हांकां मेळिल्लो. 64 वर्सां पिरायेच्या मुर्मू हांणी आनीक एक विक्रम केला, तो म्हणल्यार स्वातंत्र्या उपरांत जल्मल्ली ती पयलीच राष्ट्रपती. तांकां हाचे पयलीं झारखंडाची पयली बायल राज्यपाल जावपाचोय भोवमान मेळिल्लो.
 मुर्मू हांचें नांव उत्तर भारतांतलीं कांय राज्यां सोडल्यार हेर कोणे चडशें आयकूंक नाशिल्लें. तांचो जल्म 20 जून 1958 चो. ओडिशांतल्या मयूरभंज जिल्ह्यांतल्या उपरबेडा गांवांतलो. मितभाशी अशी ही फुडारी. संथाल आदिवासी परिवारांत जल्मल्ल्या मुर्मू हांणी आयज जें पद मेळयलां, तें स्वताच्या बळग्याचेर. तशें तांकां राजकारण नवें न्हय. तांचे बापूय, आजो पंचायतींचे ग्रामप्रधान आशिल्ले. आशीकुशीच्या सात गांवांतल्यान काॅलेजीक वचपी ती पयली चली. शिक्षण पूर्ण जाले उपरांत मुर्मू हांणी शाळेंत शिक्षक म्हूण नोकरी केली. मागीर श्री अरबिंदो संस्थेंत सहायक प्राध्यापक. मागीर कांय काळ उदका शिंपणावळ विभागांत कनिश्ठ सहायक अधिकारी म्हूण काम केलें. ओडीशा विधानसभेंत 2000 आनी 2004 त तांणी नवीन पटनायक हांच्या मंत्रिमंडळांत मंत्री म्हणून येरादारी, नुस्तेमारी खातीं हाताळ्ळ्यांत. भाजपाच्या अनुसुचीत जमात मोर्चाची उपाध्यक्ष म्हूण तांणी काम केलां. 2009 त तांकां लोकसभा वेंचणुकेंत हार घेवची पडली. तांकां वैयक्तिक जिणेंतूय व्हडले धक्के सोंसचे पडले. 2009 त तांचो व्हडलो पूत गेलो, धाकलो पूत 2013 त गेलो आनी घोव 2014 त. तातूंतल्यान सांवरून तांणी फुडली जीण आदिवासींच्या कल्याणा खातीर दिवपाचें थारायलें. उपरांत 2015 त तांची झारखंडाची राज्यपाल म्हूण नेमणूक जाली. तांणी आदिवासीं खातीर खूब वावर केला. 2017 त राज्यपाल आसतना तांणी छोटा नागपूर कूळ अधिनियम 1908 आनी संतथाल परगना अधिनियम 1949 त दुरुस्ती करपाची मागणी करीत झारखंड विधानसभेन मंजूर केल्लें एक विधेयक स्विकारपाक न्हयकार दिल्लो. तेन्ना ती उजवाडांत आयिल्ली. ह्या विधेयकांत जमनींचो मालकी हक्क बदलचो न्हय आनी आदिवासींक तांचे जमनींचो वेवसायीक वापर करपाक परवानगी दिवपाची तांणी मागणी केली. 2016 त रघुबर दास हांच्या फुडारपणा खालच्या भाजपा सरकारान जमनी सोंपेपणी उद्देगीक वापराक हस्तांतर करपाक मेळच्यो, अशा हेतून तें विधेयक तयार केल्लें. तेन्ना व्हडलो बोवाळ जाल्लो. आपल्याच पक्षाचें विधेयक न्हयकारिल्ल्यान आदिवासी समाजांत मुर्मू हांचो मान, आदर वाडलो. आतां 25 जुलयाक मुर्मू सर्वोच्च अश्या राष्ट्रपती पदाचो सोपूत घेतली.
 हांकां परबीं.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 